Oud-Bok se dogter sterfRene O’Ehley. Foto: Facebook Die voormalige Springbokrugbyspeler, Gysie Pienaar, se dogter is Vrydagmiddag oorlede. Rene O’Ehley (39) is in ŉ motorongeluk op die N2 tussen Botrivier en Caledon in die Wes-Kaap oorlede nadat die motor waarin sy was met ŉ vragmotor gebots het. Kenny Africa, provinsiale verkeershoof, het gesê vier voertuie was in die botsing betrokke. O’Ehley het na bewering reg van voor met haar VW Polo teen ŉ vragmotor gebots. Nog ŉ vragmotor en ŉ bakkie was ook in die botsing betrokke. O’Ehley was tot einde verlede jaar ŉ gr. R-onderwyseres aan die Laerskool Bredasdorp waar sy en haar man, Edmund, en hul twee kinders woon. Willie Brooks, ŉ oudkollega van O’Ehley, het gesê sy het die skool steeds met sportaktiwiteite bygestaan. Rene en haar man Edmund. Foto: Facebook “Sy was ŉ uitstekende mens en baie goeie leier by wie ek oneindig baie geleer het. Sy het soveel vir die skool en haar medemens beteken”. Maroela Media verneem Pienaar en sy vrou, Rida, is onderweg Kaapstad toe terwyl O’Ehley se broer, die bekende rugbyspeler Ruan Pienaar, van oorsee af op pad Suid-Afrika toe is. Gysie Pienaar is ’n voormalige Springbok- en Vrystaat-heelagter en sy seun, Ruan, is ook ŉ oud-Springbok wat deesdae vir die Franse klubspan Montpellier speel. Boodskappe van medelye stroom intussen in op sosiale media.